Diari Oficial de la Generalitat Valenciana


Sumari del DOGV 2477, del 27-03-1995 (1995/834227)

RESOLUCIÓ de 6 de març de 1995, de la Secretaria General de la Conselleria d'Administració Pública, per la qual es disposa la publicació del Conveni Marc de Col·laboració entre la Generalitat Valenciana i la Societat Espanyola d'Ornitologia per a l'estudi i la protecció de l'avifauna de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2477

Data del DOGV
:   27-03-1995

Secció del DOGV
:   ALTRES DISPOSICIONS

Número del document
:   1995/834227


Data del document
:   06-03-1995

Organisme emissor
:   Conselleria de Medi Ambient

Tipus de document
:   Resolució

RESOLUCIó de 6 de març de 1995, de la Secretaria General de la Conselleria d'Administració Pública, per la qual es disposa la publicació del Conveni Marc de Col·laboració entre la Generalitat Valenciana i la Societat Espanyola d'Ornitologia per a l'estudi i la protecció de l'avifauna de la Comunitat Valenciana.   
Subscrit, després de la tramitació prèvia reglamentària, entre la Generalitat Valenciana i la Societat Espanyola d'Ornitologia, el dia 24 de febrer de 1995, un Conveni Marc de Col·laboració per a l'estudi i la protecció de l'avifauna de la Comunitat Valenciana, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0136/95, i que figura com a annex d'aquesta resolució.  
València, 6 de març de 1995.- El secretari general de la Conselleria d'Administració Pública.  
ANNEX  
Conveni marc de col·laboració entre la Generalitat Valenciana i la Societat Espanyola d'Ornitologia per a l'estudi i la protecció de l'avifauna de la Comunitat Valenciana  
València, 24 de febrer de 1995  
Reunits:  
D'una banda, Emèrit Bono i Martínez, conseller de Medi Ambient, en nom i representació de la Generalitat Valenciana.   
I de l'altra, Francisco Purroy Iraizoz, president de la Societat Espanyola d'Ornitologia (en avant SEO/BirdLife), en nom i representació d'aquesta, facultat per l'article 22 dels seus estatuts.  
Ambdues parts es reconeixen la capacitat legal per a formalitzar aquest conveni i, per aquesta raó  
Exposen:  
Que la Conselleria de Medi Ambient de la Generalitat Valenciana té atribuïdes les competències en l'estudi i la protecció de la fauna silvestre i, dins d'aquest marc, està obligada al compliment del que disposa la Directriu 79/409 CEE referent a la conservació de les aus, com també dels convenis internacionals firmats per l'Estat espanyol sobre la protecció de la fauna i els seus hàbitats.  
Que SEO/BirdLife és una societat científica sense ànim de lucre, establerta des de l'any 1954, per a l'estudi i la conservació de les aus i els seus hàbitats, que té un prestigi reconegut a nivell nacional i internacional.  
Que l'Estació Ornitològica l'Albufera, és una entitat creada el 1982 per la Societat Espanyola d'Ornitologia per al millor coneixement i conservació de l'avifauna valenciana i, per tant, disposa d'una notable experiència en l'estudi de les aus de la Comunitat Valenciana i els seus espais naturals, coneixement que ha constituït en molts casos la base tècnica per a la protecció legal d'aquests.  
Que aquesta experiència és especialment rellevant en el cas del Parc Natural de l'Albufera, la qual cosa contribuirà de forma positiva a la millor gestió i coneixement d'aquest espai protegit, per tractar-se d'una àrea estudiada durant més d'11 anys per l'Estació.  
Que, per tot l'exposat, resulta de gran interès per a les parts signants d'aquest conveni establir les bases d'una col·laboració mitjançant l'Estació Ornitològica l'Albufera, amb la finalitat última d'afavorir l'estudi i la conservació de l'avifauna valenciana, per a la qual cosa s'estableixen les següents  
Clàusules  
Primera  
SEO/BirdLife, mitjançant l'Estació Ornitològica l'Albufera, i la Conselleria de Medi Ambient, mitjançant la Direcció General de Conservació del Medi Natural establiran conjuntament plans i projectes de protecció i estudi de l'avifauna en general i, especialment, d'aquelles espècies d'aus incloses en les llistes d'espècies protegides per la legislació internacional, nacional i autonòmica.  
Segona  
Per aconseguir els objectius abans esmentats, SEO/BirdLife, mitjançant l'Estació Ornitològica l'Albufera, desenvoluparà la seua tasca en cooperació amb la Conselleria de Medi Ambient en els àmbits de la investigació, la protecció i la divulgació de les aus silvestres i els seus hàbitats.  
Es considera fonamental per als fins perseguits en aquest conveni, el fet de disposar d'una informació àmplia i actualitzada de la situació de les aus i dels hàbitats a la Comunitat Valenciana. Per aquest motiu, serà una tasca prioritària la que abrace censos, distribució, migració, i altres estudis relacionats amb les poblacions, com també aquells treballs més especialitzats que en el seu moment es determinen. S'aprofundirà en el seguiment i la conservació de les poblacions, tant nidificants com hivernants, de l'avifauna aquàtica als aiguamolls de la Comunitat Valenciana.  
L'Estació treballarà en temes directament relacionats amb la protecció d'espècies i hàbitats, ja siga mitjançant estudis, gestió d'espais protegits o seguiment d'espècies amenaçades.  
Els treballs anteriors hauran d'anar acompanyats d'una tasca divulgativa, dirigida al desenvolupament d'una correcta consciència conservacionista en la societat. Amb aquest fi es propiciarà el desenvolupament de campanyes educatives amb els mitjans i l'audiència que en el seu moment es determine.  
Tercera  
La Conselleria de Medi Ambient posarà a disposició de SEO/BirdLife un local adequat per a la realització de les activitats de l'Estació Ornitològica l'Albufera.  
SEO/BirdLife dotarà l'Estació Ornitològica l'Albufera dels mitjans materials i humans necessaris per complir aquest conveni. L'Estació també podrà efectuar altres activitats no previstes en aquest conveni.  
Quarta  
Per a la coordinació de les tasques previstes en aquest Conveni SEO/BirdLife nomenarà un director de l'Estació Ornitològica l'Albufera, que serà el responsable últim de la correcta execució de les distintes activitats que preveu aquest conveni, com també de la comunicació directa entre SEO/BirdLife i la Conselleria de Medi Ambient.  
Cinquena  
A fi d'assegurar el correcte desenvolupament d'aquest conveni, s'establirà una comissió de seguiment integrada per dos representants de la Direcció General de Conservació del Medi Natural de la Conselleria de Medi Ambient i dos representants de SEO/BirdLife, designats per la Junta Directiva, un dels quals haurà de ser el director de l'Estació.  
L'esmentada comissió es constituirà en el termini d'un més a partir de la firma d'aquest conveni.  
Seran funcions d'aquesta comissió la coordinació, la comprovació i l'execució de les actuacions objecte d'aquest conveni. També haurà d'estudiar i elaborar els programes anuals de col·laboració, en els quals s'especificaran les línies d'actuació. Amb aquest fi la comissió proposarà la realització de convenis específics, en els quals s'establiran les actuacions que desenvolupen el programa anual de col.laboració, com també les aportacions econòmiques necessàries per a efectuar-lo.  
Sisena  
SEO/BirdLife es compromet a no cedir a cap persona o empresa els resultats dels treballs previstos en aquest conveni sense el consentiment de la Conselleria, però es reserva la utilització de la informació obtinguda per a les seues activitats.  
Setena  
En les publicacions que puguen resultar dels treballs derivats d'aquest conveni caldrà fer constar els noms i, si escau, els logotips de les dos entitats firmants d'aquest.  
Vuitena  
Aquest conveni tindrà vigència indefinida a partir de la data de signatura, si bé qualsevol de les parts podrà denunciar-lo amb almenys tres mesos d'antelació a l'acabament de cada any natural.  
Novena  
Aquest conveni té naturalesa administrativa, i pel fet d'estar-hi exclosa l'aplicació directa de la legislació general de contractació administrativa, es regirà per les seues pròpies normes, i en allò no previst, supletòriament, pels principis d'aquella legislació i els generals de l'ordenament jurídic administratiu.  
Deu  
La Conselleria de Medi Ambient es reserva les facultats que li corresponen per al compliment, la interpretació i l'execució d'aquest conveni.  
En cas d'incompliment del que estableix aquest conveni, la Conselleria de Medi Ambient, després de donar audiència a SEO/BirdLife, podrà rescindir-lo.  
I perquè així conste, les parts firmen aquest document, en triple exemplar, en prova de conformitat i a un sol efecte, al lloc i en la data indicats en l'encapçalament.  
El conseller de Medi Ambient: Emèrit Bono i Martínez  
El president de la Societat Espanyola d'Ornitologia: Francisco Purroy Iraizoz